પોતાના સૌથી નજીકના પરિવાથી હજારો માઇલ દૂર તદ્દન અજાણી સંસ્કૃતિની વચ્ચે એક પરગ્રહવાસીની જેમ રહેતી અને ઘરેલુ હિંસાની સમસ્યામાં ફસાયેલી બિન નિવાસી ભારતીય (એનઆરઆઇ) પત્નિઓની સમસ્યા હવે બહુ નવી નથી. જો કે તાજેતરના વર્ષોમાં આ સમસ્યા ઉપર થોડુ વધુ ધ્યાન ખેંચાયું છે અને તેને મહત્વ પણ વધુ આપવામાં આવ્યું છે. ભારતના આર્થિક-સામાજિક વાતાવરણમાંથી ખુબ મોટા પ્રમાણમાં વિદેશોમાં ગમન કરી જવાના દિવસે ને દિવસે વધી રહેલાં પ્રમાણ વચ્ચે આ પ્રકારની પત્નિઓની સંખ્યામાં પણ નોંધપાત્ર વધારો નોંધાયો છે. ગત સપ્તાહે વિદેશ મંત્રાલય દ્વારા જારી કરાયેલી આંકડાકીય માહિતી સૂચવતી હતી કે એક એનઆરઆઇ પત્નિ પ્રત્યેક આઠ કલાકે (અર્થાત દિવસનમાં ત્રણ વાર) પોતાના વતનમાં ફોન કરીને પોતાને ઘરેલું હિંસાના અત્યાચારમાંથી મુક્ત કરાવવા આજીજી કરે છે. જાન્યુઆરી-2015 થી નવેમ્બર-2017ના સમયગાળા વચ્ચે એકલા વિદેશ મંત્રાલયને જ આ અંગેની 3328 ફરિયાદો મળી હતી. જો કે ઘરેલુ હિંસાનો ભોગ બનેલી પત્નિઓની વાસ્તવિક સંખ્યા તો ઘણી મોટી હોઇ શકે છે જેમાં પોતાના પરિવારની કે સરકારી કોઇ એજન્સીની મદદ માંગી ન હોય એવી પત્નિઓનો અને પોતાના ઉપર ગુજારાતા અત્યાચારની ફક્ત તેના પરિવાર કે બીજા કોઇને જાણ કરી હોય એવી પત્નિઓનો સમાવેશ થઇ જાય છે.